                                                                        Anexa la  H.C.L. nr. 17/03.04.2025      
Regulament

privind modul de organizare și desfășurare a licitațiilor publice pentru închirierea spațiilor din clădirile proprietatea Comunei Măldărești, județul Vâlcea.

CAPITOLUL I - TERMENI

Art. 1 În sensul prezentului Regulament, termenii și expresiile de mai jos au următoarele semnificații:

a) obiectul dreptului de închiriere - obiectul contractelor de închiriere este reprezentat de spatiile actuale și cele care constituie un bun viitor, anexa la Contractul de închiriere, în urma finalizării lucrărilor de construire, modernizare și amenajare a instituțiilor proprietate a domeniului public și privat al Comunei Măldărești, județul Vâlcea. 

b) acte premergătoare încheierii contractului de închiriere - orice procese-verbale, rapoarte, decizii, precum și orice alte acte întocmite de către comisia de evaluare.

c) documentația de atribuire - ansamblul informațiilor și documentelor aferente inițierii, organizării și desfășurării licitațiilor publice pentru închirierea spatiilor, clădirilor sau terenurilor ce se regăsesc în domeniul public și domeniul privat al Comunei Măldărești, județul Vâlcea, care cuprinde Regulamentul privind modul de organizare și desfășurare a licitațiilor publice, Caietul de sarcini, fișa de date a procedurii, modelele de contract-cadru de închiriere, formularele și modelele de documente.

d) contractul de închiriere - contractul încheiat în formă scrisă, prin care se transmite folosința temporară a unui bun imobil cu destinație de spațiu comercial, de la locator către locatar, în schimbul unei sume de bani, numită chirie, pe o perioadă determinată. Contractul de închiriere va respecta în mod obligatoriu forma modelului-cadru aprobată prin hotărârea de Consiliu Local care aprobă organizarea și desfășurarea licitațiilor publice pentru închirierea spatiilor din proprietatea Comunei Măldărești, județul Vâlcea.

e) termen - este reprezentat de intervalul de timp în care trebuie îndeplinit.

f) zi lucrătoare - zi din cursul săptămânii de lucru, cu excepția zilelor de repaus săptămânal, zilelor de sărbătoare legală și alte zile în care, potrivit legii, nu se lucrează.

g) zi calendaristică - zilele din timpul săptămânii, care cuprind și zilele de repaus săptămânal, zilele de sărbătoare legală și alte zile în care, potrivit legii, nu se lucrează.

h) calculul termenelor - termenele iau în calcul și ziua în care ele încep să curgă și ziua în care se împlinesc.

i) spații libere - spațiile incluse pe Lista cu situația spatiilor libere ce urmează a fi scoase la licitație.

j) mijloace de comunicare - orice comunicare, solicitare, informare, notificare și altele asemenea, prevăzute de prezentul Regulament, sunt transmise în scris, prin mijloace electronice de comunicare, cu excepția situației în care prin lege se prevede altfel. în acest sens, comunicările prevăzute la art. 48 și art. 56 din prezentul Regulament urmează să fie transmise în scris, cu confirmare de primire.

CAPITOLUL II - DISPOZIȚII GENERALE

Art. 2 - Prezentul Regulament stabilește procedura privind modul de organizare și desfășurare a licitațiilor publice pentru închirierea spațiilor libere din proprietatea Comunei Măldărești, județul Vâlcea.


Art. 3 - închirierea spațiilor libere proprietatea Comunei Măldărești, județul Vâlcea se realizează prin licitație publică și adjudecarea la cel mai mare nivel al chiriei obținut.


Art. 4 - Procedura de organizare și desfășurare a licitațiilor publice pentru închirierea spațiilor proprietatea Comunei Măldărești, județul Vâlcea va fi derulată prin Aparatul de specialitate al Primarului Comunei Măldărești, județul Vâlcea denumit în continuare ,,Organizatorul", cu sediul în Măldărești, sat Măldărești, str. Bela, nr. 1, CIF 2541541.


Art. 5 - Orice închiriere a spațiilor publice din proprietatea Comunei Local Măldărești, județul Vâlcea, cu nerespectarea prezentului Regulament este lovită de nulitate.


Art. 6 - Structura de specialitate din cadrul Aparatului de specialitate al Primarului Comunei Măldărești, județul Vâlcea va întocmi documentația care cuprinde: lista cu situația spatiilor libere ce urmează a completa caietul de sarcini în funcție de specificul fiecărui spațiu liber prin hotărâre de Consiliu Local, precum și fișa de date a procedurii conform modelului aprobat prin hotărâre de Consiliu Local.


Art. 7 - Lista cu situația spatiilor libere ce vor fi scoase la licitație cuprinde următoarele informații: nr. crt., nr. spațiului comercial și suprafața acestuia, zona unde este amplasat, profilul activității/precizarea expresă a activității pentru care se solicită încheierea contractului (sediu firmă), situația juridică a spațiului (sarcini, privilegii etc), precum și mențiunea că acestea reprezintă un bun actual sau unul viitor, prețul minim solicitat pentru chirie/mp/lună (rezultat din evaluarea efectuată de un evaluator autorizat) și suprafața spațiului de închiriat.


Art. 8 - Caietul de sarcini va fi completat conform anexa nr. 2 la hotărârea de Consiliu Local de aprobare a documentației de atribuire și va fi cumpărat de orice persoană juridică interesată să depună oferta la procedura de licitație publică.


Art. 9 - Spațiile libere pot fi închiriate  persoanelor juridice, asociații familiale, persoane fizice autorizate, autorizați în condițiile legii să exercite activități.


Art. 10 - Sumele încasate din închirieri se fac venit la bugetul local.

CAPITOLUL III - PROCEDURA LICITAȚIEI


SECȚIUNEA I - Inițierea procedurii de închiriere prin licitație

Art. 11 - Inițiativa închirierii spațiilor comerciale o are Consiliul Local al Comunei Măldărești, județul Vâlcea, în calitatea să de titular al dreptului de administrare a domeniului public și privat al UAT Comuna Maldaresti prin Aparatul de specialitate al Primarului Comunei Măldărești, județul Vâlcea.


Art. 12 - Organizarea și desfășurarea procedurii de licitație publică se va derula printr-o comisie de evaluare numită printr-o dispoziție a Primarului Comunei Măldărești, județul Vâlcea.


Art. 13 - Inițierea procedurii de licitație publică se va face prin publicarea anunțului privind desfășurarea licitației, anunț care se va publica cu cel puțin 20 de zile calendaristice înainte de data fixată pentru organizarea licitației, în Monitorul Oficial al României, Partea a VI-a, într-un cotidian de circulație națională și într-un cotidian de circulație locală, precum și pe pagina de internet www.primariamaldaresti.ro.


Art. 14 - Anunțul privind desfășurarea licitației se întocmește după aprobarea documentației  de atribuire și va avea următoarea forma: „UAT Comuna Măldărești, județul Vâlcea,in numele Consiliul Local al Comunei Măldărești, județul Vâlcea,  prin Aparatul de specialitate al Primarului Comunei Măldărești, județul Vâlcea, cu sediul în Comuna Măldărești, sat Măldărești, str. Bela, nr. 1, CIF 2541541 (persoana de contact ______________________, telefon ________________, e-mail ____________________) organizează licitație publică pentru închirierea spațiilor libere din cadrul ____________________________________________________. Lista cu situația spațiilor libere ce urmează a fi scoase la licitație poate fi consultată la sediul UAT Comuna Măldărești, județul Vâlcea. 

Licitația publica va avea loc la sediul_________ din _________/în locația situată în___________, la data de___________, ora_________. Caietul de sarcini aferent fiecărui spațiu poate fi procurat de la sediul _______________________ începând cu data publicării pe pagina de internet www.primariamaldaresti.ro, după achitarea prețului de 30 lei (în numerar la casierie), până la data de_______________, ora_______.

Achiziționarea caietului de sarcini este obligatorie pentru toate persoanele care intenționează să participe la licitația publică. Persoana interesată are dreptul de a vizita spațiul public, în măsura în care stadiul lucrărilor o permite, și de a lua cunoștință, împreună cu orice consilieri profesioniști necesari, de planurile, documentațiile și informațiile tehnice referitoare la Spațiul liber, pentru a dispune de toate informațiile și documentele relevante, anterior înregistrării Ofertei de participare la licitație, în urma înregistrării unei solicitări scrise la sediul_______________ sau prin e-mail la __________________, cu cel puțin 3 zile lucrătoare înainte de data vizitei. Data limită pentru solicitarea clarificărilor este cel mai târziu în a 10-a zi lucrătoare înainte de data limită de depunere a ofertelor. Ofertele însoțite de garanția de participare vor fi depuse până cel târziu în data de_______________, ora_______. Cuantumul garanției de participare este echivalentul în lei a 2 de chirii lunare, valoare calculată raportat la prețul minim solicitat pentru chirie/mp/luna x suprafața spațiului, preț publicat în cuprinsul Listei cu situația spatiilor comerciale. Persoana de contact: ____________________, telefon _______________. Orice acțiuni formulate împotriva actelor premergătoare încheierii contractului de închiriere și a deciziilor comisiei de evaluare se înregistrează la instanța competentă de la sediul Organizatorului în termen 15 zile de la comunicarea acestora (fără ca cererea să suspende derularea și finalizarea procedurii). Oferta va fi prezentată într-un singur exemplar.


Art. 15 - Anunțul va fi completat și adaptat în funcție de specificul spațiilor libere,  și de complexul în care acestea sunt situate.


Art. 16 - Anterior publicării anunțului privind desfășurarea licitației, se va afișa la avizier lista cu spatiile libere ce urmează să fie scoase la licitație.


Art. 17 - Organizatorul licitației va publica întreaga documentație de atribuire pe site-ul www.primariamaldaresti.ro, iar caietul de sarcini se va întocmi pentru fiecare spațiu comercial ce urmează a fi scos la licitație, în funcție de specificul acestuia.


Art. 18 - în cazul în care se primesc solicitări de clarificări, comisia de evaluare are obligația de a răspunde în mod clar, complet și fără ambiguități, la orice clarificare solicitata, într-o perioadă care nu trebuie să depășească 5 zile lucrătoare de la primirea unei astfel de solicitări. Răspunsul va fi adus la cunoștința tuturor celor care au achiziționat caietul de sarcini cu cel puțin 5 zile lucrătoare înainte de data limită pentru depunerea ofertelor. Comisia de evaluare are obligația de a transmite răspunsurile însoțite de întrebările aferente către toate persoanele interesate care au obținut documentația de atribuire, luând masuri pentru a nu dezvălui identitatea celui care a solicitat clarificările respective. În cazul în care solicitarea de clarificare nu a fost transmisă în timp util, punând astfel comisia de evaluare în imposibilitatea de a respecta termenul anterior menționat, acesta din urma are totuși obligația de a răspunde la solicitarea de clarificare în măsură în care perioada necesara pentru elaborarea și transmiterea răspunsului face posibilă primirea acestuia de către persoanele interesate înainte de data limită de depunere a ofertelor.


Art. 19 - Vizitarea amplasamentului sau a spațiilor libere se va efectua în măsura în care stadiul lucrărilor de modernizare o va permite, astfel încât sănătatea și integritatea fizică a vizitatorilor să nu fie puse în pericol. În cazul în care stadiul lucrărilor nu permite vizitarea spatiilor libere, persoanele interesate au dreptul de a consulta, împreună cu orice consilieri profesioniști necesari, planurile, documentațiile și informațiile tehnice referitoare la spațiul liber, pentru a dispune de o informarea clară și completă asupra situației spatiilor libere. Vizitarea amplasamentului sau consultarea documentațiilor tehnice ce stau la baza realizării obiectivului de investiții, se face în baza înregistrării unei cereri scrise la sediul Organizatorului cu cel puțin 3 zile lucrătoare înainte de data vizitei, respectiv înainte de data limită de depunere a ofertelor și cu respectarea celor dispuse prin art. 18 de mai sus. În urma vizitării amplasamentului sau a consultării documentației tehnice ce stau la baza realizării obiectivului de investiții, se va întocmi un proces verbal conform anexei nr. 4.


Art. 20 - Președintele comisiei de evaluare va desemna o persoană responsabilă care va organiza vizitele spatiilor libere, va prezenta persoanelor interesate documentațiile și informațiile tehnice referitoare la spatiile libere și va întocmi Procesul verbal de vizitare și informare asupra situației spatiilor comerciale.


SECȚIUNEA II - Constituirea și atribuțiile comisiei de evaluare 

Art. 21 - Evaluarea ofertelor depuse se realizează de către o comisie de evaluare, condusă prin intermediul unui președinte care deține și calitatea de membru, compusă dintr-un număr impar de membri, care nu poate fi mai mic de 3. Fiecăruia dintre membrii comisiei de evaluare i se poate desemna un supleant.


Art.22 - Componența comisiei de evaluare, membrii acesteia, precum și supleanții lor se stabilesc și sunt numiți prin dispoziție a Primarului Comunei Măldărești, județul Vâlcea.


Art. 23 - Secretariatul comisiei de evaluare va fi asigurat prin intermediul unui secretar de comisie care nu intră în componența acesteia și nu beneficiază de drept de vot.


Art. 24 - La ședințele comisiei de evaluare președintele acesteia poate invita persoane de specialitate, precum avocați, experți, evaluatori sau alți specialiști în domenii care prezintă relevanță din perspectiva închirierii bunurilor proprietate publică, aceștia neavând calitatea de membri.


Art. 25 - Fiecare dintre membrii comisiei de evaluare beneficiază de câte un vot. Persoanele prevăzute la art. 24 beneficiază de un vot consultativ.


Art. 26 - Deciziile comisiei de evaluare se adoptă cu votul majorității membrilor.


Art. 27 - Membrii comisiei de evaluare, supleanții și persoanele de la art. 24 trebuie să respecte regulile privind conflictul de interese prevăzute la art. 29 și 30. Membrii comisiei de evaluare, supleanții și invitații sunt obligați să dea o declarație de compatibilitate, imparțialitate și confidențialitate pe propria răspundere, după termenul limită de depunere a ofertelor, care se va păstra alături de dosarul licitației. Membrii comisiei de evaluare, precum și orice persoană care participă la ședințele comisiei de evaluare, au obligația de a păstră confidențialitatea datelor, informațiilor și documentelor cuprinse în ofertele analizate. În caz de incompatibilitate, președintele comisiei de evaluare va propune înlocuirea persoanei incompatibile, cu unul dintre membrii supleanți.


Art. 28 - Supleanții participă la ședințele comisiei de evaluare numai în situația în care membrii acesteia se află în imposibilitate de participare.


Art. 29 - Pe parcursul aplicării procedurii de atribuire Președintele comisiei de evaluare are obligația de a lua toate măsurile necesare pentru a evita situațiile de natură să determine apariția unui conflict de interese și/sau manifestarea concurenței neloiale. Persoana care a participat la întocmirea documentației de atribuire are dreptul de a fi ofertant, dar numai în cazul în care implicarea să în elaborarea documentației de atribuire nu este de natură să defavorizeze concurența. Persoanele care sunt implicate direct în procesul de verificare/evaluare a ofertelor nu au dreptul de a fi ofertant sub sancțiunea excluderii din procedura de licitație. Nu au dreptul să fie implicate în procesul de verificare/evaluare a ofertelor următoarele persoane:

a) soț/soție, rudă sau afin până la gradul al II-lea inclusiv cu ofertantul, persoană fizică;

b) soț/soție, rudă sau afin până la gradul al II-lea inclusiv cu persoane care fac parte din consiliul de administrație, organul de conducere ori de supervizare al unuia dintre ofertanți, persoane juridice, terți susținători sau subcontractanți propuși;

c) persoane care dețin părți sociale, părți de interes, acțiuni din capitalul subscris al unuia dintre ofertanți, terți susținători sau subcontractanți propuși sau persoane care fac parte din consiliul de administrație, organul de conducere ori de supervizare al unuia dintre ofertanți, terți susținători sau subcontractanți propuși;

d) membri în cadrul consiliului de administrație/organului de conducere sau de supervizare al ofertantului și/sau acționari ori asociați semnificativi persoane care sunt soț/soție, rudă sau afin până la gradul al II-lea inclusiv ori care se află în relații comerciale cu persoane cu funcții de decizie în cadrul entității contractante.


Art. 30 - Nu pot fi nominalizate de către ofertant pentru executarea contractului persoane care sunt soț/soție, rudă sau afin până la gradul al II-lea inclusiv ori care se afla în relații  cu persoane cu funcții de decizie în cadrul entității contractante.


Art. 31 - Atribuțiile comisiei de evaluare sunt:

a) întocmirea răspunsurilor la solicitările de clarificări privind documentația de atribuire;

b) evaluarea ofertelor pe baza datelor, informațiilor și documentelor cuprinse în plicul exterior prin raportare la prevederile caietului de sarcini;

c) întocmirea procesului-verbal de evaluare a documentelor cuprinse în plicul exterior, conform Anexei nr. 1 la Regulament;

d) elaborarea comunicării privind respingerea ofertei ca urmare a analizei documentelor din plicul exterior;

e) analizarea și evaluarea ofertelor propriu-zise (plicul interior);

f) întocmirea procesului-verbal de evaluare a ofertelor și documentelor cuprinse în plicul interior conform Anexei nr. 2 la Regulament;

g) întocmirea raportului procedurii - conform Anexei nr. 3 la Regulament;

h) desemnarea ofertei câștigătoare;

i) încadrarea în situațiile de anulare a procedurii.

Notă: persoana desemnată de președintele comisiei de evaluare să organizează vizitele spațiilor libere, va prezenta persoanelor interesate documentațiile și informațiile tehnice referitoare la Spatiile libere și va întocmi Procesul verbal de vizitare și informare asupra situației comerciale.


Art. 32 - Comisia de evaluare este legal întrunită numai în prezenta tuturor membrilor, titulari sau supleanți, conform art. 28. Comisia de evaluare adoptă decizii în mod autonom, numai pe baza documentației de atribuire și în conformitate cu prevederile legale în vigoare.


Art. 33 - Atribuțiile secretarului comisiei de evaluare:

a) întocmirea Registrului de oferte, în care vor fi menționate ofertele înregistrate în ordinea primirii lor, precizându-se data și ora, precum și a Registrului de Contracte (completat până la momentul semnării și înregistrării contractului de închiriere), în care vor fi evidențiate toate contractele încheiate;

b) redactarea și comunicarea oricăror documente necesare, precum dar fără a se limita la: răspunsurile de solicitările de clarificări, solicitările de clarificări ce se vor înainta ofertanților, lista privind ofertele admise, rapoarte de evaluare, procese verbale, decizii etc.;

c) îndeplinirea oricăror sarcini specifice necesare pentru buna desfășurare a ședinței de licitație.


SECȚIUNEA III - Organizarea și desfășurarea licitației

Art. 34 - Închirierea spațiilor libere  ce fac parte din domeniul public sau privat al comunei Măldărești se va face prin licitație publică împărțită în doua etape, respectiv etapa de depunere a ofertelor și a garanțiilor de participare (documentelor de eligibilitate) și etapa de evaluare a ofertelor în vederea desemnării ofertantului câștigător.


Art. 35 - Ședințele de licitație sunt organizate de Organizator la sediu sau în altă locație, stabilită prin hotărâre a Consiliului Local, locații care vor fi specificate în cuprinsul anunțurilor privind organizarea licitațiilor.


Art. 36 - La licitație pot participa persoanele interesate care îndeplinesc condițiile impuse prin caietul de sarcini și au depus oferte în conformitate cu prevederile documentației de atribuire.


Art. 37- Persoanele interesate vor achiziționa Caietul de sarcini de la sediul Organizatorului. Prețul caietului de sarcini este 30 lei (ce se vor achita în numerar, la casieria Organizatorului), achiziționarea caietului de sarcini fiind obligatorie pentru toți participanții la licitație.


Art. 38 - După ce au luat cunoștință de conținutul caietului de sarcini, ofertanții interesați vor depune la sediul Organizatorului ofertele întocmite în conformitate cu prevederile art. 40 și art. 41, însoțite de dovada constituirii garanției de participare, cu respectarea termenului limită menționat în anunțul pentru desfășurarea licitației. Oferta depusă la o altă adresă decât cea menționată în anunț, sau după expirarea datei limită pentru depunere se returnează nedeschisă.


Art. 39 - (1) Are dreptul de a participa la licitație orice comerciant persoană juridică, asociație familială, persoană fizică autorizată, autorizați în condițiile legii să exercite acte de comerț cu produse alimentare sau nealimentare, care îndeplinește cumulativ următoarele condiții:

a) a plătit contravaloarea caietului de sarcini;

b) a plătit garanția de participare;

c) a depus oferta și declarația de participare la licitație, împreună cu toate documentele solicitate la art. 40 lit. c), în termenele prevăzute în documentația de atribuire;

c) are îndeplinite la zi toate obligațiile exigibile de plată a impozitelor, a taxelor și a contribuțiilor către bugetul consolidat al statului și către bugetul local;

d) nu este în stare de insolvență, faliment sau lichidare.

(2) Nu are dreptul să participe la licitație persoana care a fost desemnată câștigătoare la o licitație publică anterioară privind bunurile statului sau ale unităților administrativ-teritoriale în ultimii 3 ani, dar nu a încheiat contractul ori nu a plătit prețul, din culpa proprie. Restricția operează pentru o durata de 3 ani, calculată de la desemnarea persoanei respective drept câștigătoare la licitație.

(3) Ofertele vor fi elaborate în conformitate cu prevederile art. 40 și art. 41 și vor fi depuse la adresa/locul precizat în anunțul de licitație, în doua plicuri sigilate, unul exterior și unul interior. Ofertele se înregistrează, în ordinea primirii lor, în registrul de Oferte, precizându-se data și ora primirii acestora.


Art. 40 - Pe plicul exterior se vor indica datele de identificare ale spațiului liber pentru care este depusa oferta: Cădire în care este situat și numărul spațiului liber. Plicul exterior va trebui să conțină:

a) o fișă cu informații privind ofertantul, completată conform Anexei C, în original;

b) o declarație de participare la licitația publică, completată conform Anexei A, fără îngroșări, ștersături sau modificări și semnată de ofertant, în original;


c) dovada achitării contravalorii caietului de sarcini, în copie;


d) dovada achitării garanției de participare în cuantumul menționat la art. 2.3 din Caietul de sarcini;

e) următoarele acte doveditoare privind calitățile și capacitățile ofertanților:

1) Certificate de atestare fiscală din care să rezulte lipsa datoriilor restante cu privire la plata impozitelor, taxelor sau a contribuțiilor la bugetul general consolidat de stat și la bugetul local, în original. Pentru evitarea oricăror neclarități, este necesară prezentarea atât a Certificatului de atestare fiscală emis de Administrația financiară din cadrul Agenției Naționale de Administrare Fiscală (ANAF) de la sediul și/sau punctul de lucru al persoanei juridice, pentru debitele înregistrate la bugetul consolidat de stat, cat și a Certificatului de atestare fiscală emis de direcțiile sau serviciile de gestionare a impozitelor și taxelor locale din cadrul unității administrativ-teritoriale de la sediul și/sau punctul de lucru al persoanei juridice, pentru debitele înregistrate la bugetul local. Aceste documente trebuie sa ateste lipsa datoriilor restante și să fie emise cu mai puțin de 30 de zile de la momentul prezentării certificatelor. 

Nota: în cazul ofertanților ce sunt persoane juridice străine se vor prezenta certificate echivalente care să ateste că aceștia nu înregistrează obligații fiscale restante în condițiile legii incidente în tara de rezidență, la momentul prezentării.
Art. 41 - Pe plicul interior, care conține oferta propriu-zisă (nivelul chiriei/lună), se înscriu numele sau denumirea ofertantului, precum și domiciliul sau sediul social al acestuia, după caz, precum și datele de identificare ale spațiului comercial pentru care este depusa oferta.

2) Adeverința emisa de Primăria  Măldărești care să ateste faptul că nu înregistrează debite față de această instituție publică, indiferent de natura acestora (inclusiv penalizări de întârziere și/sau dobânzi) și că nu se află sub incidența prevederilor art. 2.2 din prezentul caiet de sarcini, în original;

3) Cazierul judiciar al operatorului economic (persoană juridică) și a persoanelor fizice, membri ai organului de administrare, de conducere sau de supraveghere al respectivului operator economic, sau a celor ce au putere de reprezentare, de decizie sau de control în cadrul acestuia, asa cum rezultă din certificatul constatator emis de ONRC/actualizat

4) Declarație pe propria răspundere conform formularului din Anexa B la caietul de sarcini, dată în formă autentică, în original;

5) Actul de identitate al reprezentantului legal, în copie cu mențiunea „conform cu originalul” și semnătură reprezentantului;

6) Împuternicire pentru persoanele care vor participa la licitația publică în calitate de reprezentant cu puteri depline, în original, precum și Actul de identitate al persoanei Împuternicite, în copie cu mențiunea „conform cu originalul” și semnătura reprezentantului (în cazul în care persoana împuternicita nu este reprezentantul legal al ofertantului);


Art. 42 - Fiecare participant poate depune doar o singură ofertă pentru fiecare spațiu liber. Oferta are caracter obligatoriu, din punct de vedere al conținutului, pe toată perioada de valabilitate stabilită de organizator de __ luni.


Art. 43 - Persoana interesată are obligația de a depune oferta la adresa și până la data de depunere, stabilite în anunțul procedurii. Riscurile legate de transmiterea ofertei cad în sarcina persoanei interesate.


Art. 44 - Conținutul ofertelor propriu-zise trebuie să rămână confidențial până la data și ora deschiderii acestora.


Art. 45 - Plicurile sigilate se predau comisiei de evaluare în ziua fixată pentru deschiderea lor, prevăzută în anunțul de licitație.


Art. 46 - În urma analizării conținutului plicurilor exterioare pe baza criteriilor de valabilitate de către comisia de evaluare, secretarul acesteia întocmește un proces-verbal privind îndeplinirea criteriilor de eligibilitate, în care menționează ofertele valabile, ofertele care nu îndeplinesc criteriile de valabilitate și motivele excluderii acestora din urmă de la procedura de licitație. Sunt considerate oferte valabile ofertele care îndeplinesc criteriile de valabilitate prevăzute în caietul de sarcini al licitației.


Art. 47 - în baza procesului-verbal prevăzut la art. 46 comisia de evaluare întocmește, în termen de o zi lucrătoare, un raport pe care îl transmite Organizatorului.


Art. 48 - în termen de 3 zile lucrătoare de la transmiterea raportului comisiei de evaluare către Organizator, comisia de evaluare informează, în scris, cu confirmare de primire, ofertanții ale căror oferte au fost excluse după vizualizarea și evaluarea documentelor din plicul exterior, indicând motivele excluderii.


Art. 49 - Pentru continuarea desfășurării procedurii de licitație este necesar ca după deschiderea plicurilor exterioare cel puțin două oferte să întrunească condițiile prevăzute în documentația de atribuire. În caz contrar, comisia de evaluare va dispune anularea procedurii și va organiza o noua licitație.

Art. 50 - Deschiderea plicurilor interioare se face numai după semnarea procesului-verbal prevăzut la Art. 46 de către toți membrii comisiei de evaluare și de către ofertanții prezenți. Refuzul ofertanților prezenți de a semna procesul verbal se va consemna în cuprinsul acestuia.


Art. 51 - Deschiderea plicurilor interioare se face în ședința de evaluare la care pot participa doar membrii comisiei de evaluare. Ofertele depuse în plicul interior de către ofertanții respinși conform art. 46 nu se deschid.


Art. 52 - În urma deschiderii plicurilor interioare și analizării ofertelor de către comisia de evaluare, secretarul acesteia întocmește un proces-verbal în care menționează prețurile și, dacă este cazul, documentul doveditor pentru implementarea standardului de protecție a mediului. Oferta câștigătoare este oferta care întrunește cel mai mare punctaj în urma aplicării criteriilor de atribuire. Procesul-verbal se semnează de către toți membrii comisiei de evaluare.


Art. 53 - În cazul în care există punctaje egale între ofertanții clasați pe primul loc, câștigătoare este oferta care are implementat un sistem de protecție a mediului. Dacă în continuare există mai multe oferte clasate pe locul I, ofertanților clasați pe primul loc li se va solicita o nouă ofertă.


Art. 54 - În baza procesului-verbal întocmit conform art. 52, comisia de evaluare întocmește, în termen de o zi lucrătoare, un raport al procedurii pe care îl transmite Organizatorului. 


Art. 55 - Raportul prevăzut la art. 54 se depune la dosarul licitației.


Art. 56 - Comisia de evaluare are obligația de a informa ofertanții despre deciziile referitoare la atribuirea contractului, în scris, cu confirmare de primire, nu mai târziu de 3 zile lucrătoare de la transmiterea raportului prevăzut la art. 54 către Organizator.


Art. 57 - în cadrul comunicării prevăzute la art. 56, comisia de evaluare are obligația de a informa ofertanții ale căror oferte nu fost declarate câștigătoare asupra motivelor ce au stat la baza deciziei respective.


Art. 58 - Pe parcursul aplicării procedurii de atribuire, comisia de evaluare are dreptul de a solicita clarificări și, după caz, completări ale documentelor prezentate de ofertanți pentru demonstrarea conformității ofertei cu cerințele solicitate. Solicitarea de clarificări, care urmează a se transmite prin mijloace electronice, la adresa de e-mail indicată de către ofertanți, este propusă și se transmite de către comisia de evaluare acestora în termen de 3 zile lucrătoare de la data ședinței de evaluare. Ofertanții trebuie să răspundă la solicitarea de clarificări în termen de 3 zile lucrătoare de la primirea acesteia.


Art. 59 - Comisia de evaluare nu are dreptul ca prin clarificările ori completările solicitate să determine apariția unui avantaj în favoarea unui ofertant.


SECȚIUNEA IV - Criteriile de atribuire

Art. 60 - (1) Criteriile de atribuire a contractului de închiriere sunt:

a) cel mai mare nivel al chiriei ofertat peste prețul minim solicitat pentru chirie/mp/lună fără TVA raportat la suprafața spațiului de închiriat - pondere 75%;

b) protecția mediului înconjurător: implementarea sistemului de protecție a mediului - pondere 25%;

(2) Pentru criteriul de atribuire prevăzut la alin. (1), lit. b) operatorii economici participanți la procedură care dețin un astfel de sistem de protecție a mediului vor prezenta documentul de certificare a sistemului, emis de un organism de certificare independent, document care trebuie să fie valabil la momentul prezentării lui.

(4) Algoritmul de calcul pentru cele două criterii este următorul:

- pentru criteriul de atribuire prevăzut la alin. (1), lit. a)

Punctajul C(n) se acorda astfel:

a) Pentru cel mai mare nivel al chiriei ofertat se acorda punctajul maxim alocat de 75 pct.;

b) Pentru celelalte chirii ofertate punctajul C(n) se calculează proporțional, astfel: C(n) = (Nivel n / Nivel maxim ofertat) x 75 pct.

- pentru criteriul de atribuire prevăzut la alin. (1), lit. b)

Punctajul D(n) se acorda astfel:

a) Dacă există implementat un sistem de protecție a mediului, se acordă punctajul maxim alocat de 25 pct.;

b) Dacă nu există implementat un sistem de protecție a mediului, se acordă punctajul de 0 pct.

SECȚIUNEA V - Anularea procedurii

Art. 61 - (1) Comisia de evaluare are obligația de a anula procedura dacă după deschiderea plicurilor exterioare nu sunt cel puțin două oferte care să întrunească condițiile prevăzute în documentația de atribuire.

(2) în cazul în care, în cadrul celei de-a doua proceduri de licitație publică nu se depune nicio ofertă valabilă, autoritatea contractantă anulează procedura de licitație.

(3) Pentru cea de-a doua licitație va fi păstrată documentația de atribuire aprobată pentru prima licitație.

(4) Cea de-a doua licitație se organizează în aceleași condiții ca procedura inițială, începând cu publicarea anunțului privind desfășurarea licitației.

(5) De asemenea, comisia de evaluare va anula procedura de licitație în cazurile prevăzute la art. 71 și la art. 72, teza a II-a din prezentul Regulament, însă dacă se depune o singură ofertă valabilă procedura de licitație continuă.


Art. 62 - Comisia de evaluare are dreptul de a anula procedura pentru atribuirea contractului de închiriere în situația în care se constată abateri grave de la prevederile legale care afectează procedura de licitație sau fac imposibilă încheierea contractului.


Art. 63 - În sensul prevederilor art. 62, procedura de licitație se consideră afectată în cazul în care sunt îndeplinite în mod cumulativ următoarele condiții:

a) în cadrul documentației de atribuire și/sau în modul de aplicare a procedurii de licitație se constată erori sau omisiuni care au ca efect încălcarea principiilor transparenței, tratamentului egal, proporționalității, nediscriminării și liberei concurențe;

b) comisia de evaluare se afla în imposibilitate de a adopta măsuri corective, fără ca acestea să conducă, la rândul lor, la încălcarea principiilor prevăzute la lit. a).


Art. 64 - Încălcarea prevederilor prezentului Regulament poate atrage anularea procedurii, potrivit dispozițiilor legale în vigoare.


Art. 65 - Comisia de evaluare are obligația de a comunica, tuturor participanților la procedura de licitație, în cel mult 3 zile lucrătoare de la data anularii, atât încetarea obligațiilor pe care aceștia și le-au creat prin depunerea ofertelor, cât și motivul concret care a determinat decizia.

SECȚIUNEA VI - Încheierea contractului de închiriere

Art. 66 - Persoana împuternicită să semneze contractul are obligația de a încheia contractul cu ofertantul a cărui ofertă a fost stabilită ca fiind câștigătoare.


Art. 67 - Persoana împuternicită să semneze contractul poate să încheie contractul de închiriere numai după împlinirea unui termen de 20 de zile calendaristice de la data realizării comunicării prevăzute la art. 56.


Art. 68 - Contractul se încheie în formă scrisă, sub sancțiunea nulității. Contractul se încheie în trei exemplare, câte unul pentru fiecare parte și un exemplar care va fi înregistrat la organele fiscale.


Art. 69 - Neîncheierea contractului într-un termen de 20 de zile calendaristice de la data împlinirii termenului prevăzut la art. 67 poate atrage plata daunelor-interese de către partea în culpă, constând în reținerea contravalorii garanției de participare de către Organizator.


Art. 70 - Refuzul ofertantului declarat câștigător de a încheia contractul atrage după sine plata daunelor-interese, constând în reținerea garanției de participare de către Organizator. Prin depunerea declarației de participare la procedura de licitație publică (menționată la art. 40 lit. a), ofertantul declară că și-a însușit și acceptă prevederile caietului de sarcini și ale dispozițiilor hotărârii de consiliu local care aprobă conținutul documentației de atribuire, implicit a clauzelor referitoare la modalitatea de determinare a daunelor interese datorate în cazurile prevăzute la art. 69 și art. 70 din prezentul Regulament.


Art. 71 - În cazul în care ofertantul declarat câștigător refuză încheierea contractului, procedura de licitație se anulează, iar Organizatorul reia procedura de licitație.


Art. 72 - În cazul în care Organizatorul nu poate încheia contractul cu ofertantul declarat câștigător din cauza faptului că ofertantul în cauză se află într-o situație de forță majoră sau în imposibilitatea fortuită de a executa contractul, comisia de evaluare are dreptul să declare câștigătoare oferta clasată pe locul doi, în condițiile în care aceasta este admisibilă. În cazul în care nu există o ofertă clasată pe locul doi admisibilă, Organizatorul reia procedura de licitație.


Art. 73 - Organizatorul are obligația de a tine evidența documentelor procedurilor de închiriere a bunurilor proprietate publică, constituind în acest sens un Registru al contractelor de închiriere, prin grija secretarului comisiei de evaluare.


Art. 74 - Prețul adjudecat al chiriei va deveni prețul contractului de închiriere.


Art. 75 - Contractul de închiriere va respecta în mod obligatoriu modelul de contract aprobat prin hotărârea Consiliului Local al Comunei Măldărești, județul Vâlcea.


Art. 76 - Contractul de închiriere va fi încheiat pe o durata de 5 ani și poate fi prelungit, prin încheierea unui act adițional, pentru o perioada egală cu termenul inițial, în cazul în care Locatarul semnării actului adițional, îndeplinește în mod cumulativ condițiile prevăzute în Caietul de sarcini, respectarea condițiilor din Regulament de la momentul prelungirii, în condițiile actualizării prețului de închiriere la prețul pieței din momentul respectiv (rezultat din evaluarea efectuată de un evaluator autorizat), locatarul având drept de preemțiune.


Art. 77 - (1) Orice investiții, modernizări sau îmbunătățiri aduse de Locatarul spațiului, pe perioada derulării contractului de închiriere, se execută pe cheltuiala     Locatarului, în termen de 30 de zile de la data predării spațiului, și intră de drept în domeniul public local, conform proiectului tehnic pus la dispoziție de Organizator, neputând fi deduse din chirii sau echivalate ori compensate cu alte sume datorate între părți. La încetarea contractului, orice investiții, modernizări sau îmbunătățiri aduse de Locatar rămân în proprietatea Locatorului, fără ca Locatarul să aibă dreptul la despăgubiri pentru lucrările efectuate în spațiul închiriat.

Pe durata contractului de închiriere, locatarii vor putea aduce modificării configurației spațiului doar cu aprobarea prealabilă a locatorului.

(2) Prin excepție, pentru spatiile libere, construite, amenajate sau îmbunătățite de Organizator, în cazul cărora intervin situații de impas financiar care împiedică finalizarea investiției, se pot încheia contracte de închiriere în care să se dea posibilitatea avansării de către Locatar a sumelor necesare pentru ca Organizatorul să finalizeze investițiile, urmând ca Locatarul să recupereze sumele avansate prin deduceri lunare, fixe, din chirii pe întreaga durata de valabilitate a contractului de închiriere, începând cu luna următoare luării în folosința a spațiului finalizat.


Art. 78 - Pe durata contractului de închiriere, locatarii vor suporta distinct de costul chiriei, costurile cu utilitățile, precum și orice alte costuri necesare întreținerii și administrării părților comune ale Cădirii. 


Secțiunea VIII - Garanții solicitate

Art. 79 - (1) Garanția de participare se constituie prin virament bancar în contul IBAN______________________, deschis la Trezoreria Comunei Măldărești, județul Vâlcea pe numele Comunei Măldărești, județul Vâlcea. Dovada constituirii garanției de participare trebuie să cuprindă următoarele mențiuni „Garanție - Spațiu liber, în ____________________________”

(2) Garanția de participare trebuie să fie constituită în suma prevăzută în documentația de atribuire și va acoperi perioada de valabilitate a ofertei.

(3) Garanția de participare reprezintă echivalentul a  2 de chirii și va fi plătită în lei, la cursul oficial de schimb al B.N.R. valabil pentru ziua care se face plata, valoare calculată raportat la prețul minim solicitat pentru chirie/mp/lună fără TVA x suprafața spațiului.

(4) Ofertele care nu sunt însoțite de garanția de participare în cuantumul, forma și perioada de valabilitate solicitate prin documentația de atribuire se resping.

(5) Garanția de participare se depune distinct pentru fiecare spațiu liber în parte.


Art. 80 - Se reține garanția de participare atunci când ofertantul se află în oricare dintre următoarele situații:

a) Revocă oferta în perioada de valabilitate a acesteia;

b) Ofertantul refuză încheierea contractului de închiriere;

c) Ofertantul nu se prezintă în vederea încheierii contractului de închiriere în termenul prevăzut de art. 69 din prezentul Regulament.


Art. 81- (1) Garanția de participare, constituită de ofertantul a cărui ofertă a fost stabilită ca fiind câștigătoare, se restituie în cel mult 3 zile lucrătoare de la data semnării contractului de închiriere.

(2) Garanția de participare, constituită de ofertanții a căror ofertă nu a fost stabilită câștigătoare, se restituie pe baza unei cereri scrise, în termen de 3 zile lucrătoare de la data semnării contractului cu ofertantul declarat câștigător.

(3) în cazul anularii procedurii de atribuire, garanția de participare se restituie nu mai târziu de 3 zile lucrătoare de la această dată.

(4) După primirea comunicării, ofertanții ale căror oferte au fost declarate necâștigătoare au dreptul de a obține eliberarea garanției de participare înainte de expirarea perioadei prevăzute la alin. (2), dacă transmit Organizatorului o solicitare în acest sens. Organizatorul are obligația de a restitui garanția de participare în cel mult 3 zile lucrătoare de la primirea unei solicitări în acest sens.


Art. 82 - Distinct de garanția de participare care are drept scop protejarea Organizatorului față de riscul unui comportament necorespunzător al ofertantului pe toată perioada implicării sale în procedura de atribuire, la momentul semnării contractului se depune o garanție de bună execuție în cuantum egal cu contravaloarea a doua chirii (conform ofertei câștigătoare). 

Modalitatea de constituire a garanției de bună execuție este prin depunere la casieria organizatorului sau prin virament bancar într-un cont de garanții.

Art. 83 - Organizatorul are obligația de a transmite spre publicare în Monitorul Oficial al României, Partea a VI-a, un anunț de atribuire a contractului, în cel mult 20 de zile calendaristice de la finalizarea procedurii de atribuire.


Art. 84 - Anunțul de atribuire trebuie să cuprindă cel puțin următoarele elemente:

a) informații generale privind Organizatorul, precum: denumirea, codul de identificare fiscală, adresa, datele de contact, persoana de contact;

b) data publicării anunțului de licitație în Monitorul Oficial al României, Partea a VI-a;

c) criteriile utilizate pentru determinarea ofertei câștigătoare;

d) numărul ofertelor primite și al celor declarate valabile;

e) denumirea/numele și sediul/adresa ofertantului a cărui oferta a fost declarată câștigătoare;

f) durata contractului;

g) nivelul chiriei;

h) instanța competenta în soluționarea litigiilor apărute și termenele pentru sesizarea instanței;

i) data informării ofertanților despre decizia de stabilire a ofertei câștigătoare;

j) data transmiterii anunțului de atribuire către instituțiile abilitate, în vederea publicării.


CAPITOLUL IV - DISPOZIȚII FINALE

Art. 85 – Primaria comunei Măldărești, prin compartimentul de specialitate are obligația de a urmări derularea contractelor semnate pe tot parcursul lor, de a monitoriza încasarea chiriilor, precum și oricăror alte costuri născute din executarea contractelor și de a lua măsurile ce se impun atunci când clauzele contractuale nu sunt respectate, inclusiv de a soma locatarii atunci când neregulile nu sunt remediate.


Art. 86 - Contractele de închiriere se vor semna de persoana împuternicită în acest sens prin hotărâre de consiliu local.

        PREȘEDINTE ȘEDINȚĂ,                                                                  CONTRASEMNEAZĂ PENTRU LEGALITATE:
      Nicușor Nicolae Schiteanu                                         SECRETARUL GENERAL DELEGAT AL COMUNEI MĂLDĂREȘTI,

                                                                                            Consilier Juridic, Loredana- Elena RĂDULESCU
